SKRIFTLIG FORESPØRGSEL E-0874/03

af Eija-Riitta Korhola (PPE-DE) til Kommissionen

(20. marts 2003)

Om: Forebyggelse af alkoholskader i EU

I EU er der gjort en positiv og langsigtet indsats for at begrænse tobaksrygningens skadelige virkninger for folkesundheden ved bl.a. at gribe ind over for markedsføringen af tobak og ved, at der på tobaksemballagen tydeligt skal advares mod tobakkens helbredsrisici. Eftersom alkohol rummer sundhedsrisici, der kan sammenlignes med risiciene ved tobaksrygning, er der grund til at formode, at de omfattende foranstaltninger, der i Europa er blevet gennemført over for tobak, også vil kunne tages i anvendelse ved forebyggelse af alkoholskader.

Har Kommissionen planer om at forebygge alkoholskader med de nødvendige foranstaltninger på grundlag af de positive erfaringer, der er gjort med tobaksdirektivet?

Har Kommissionen planer om på EU-plan at foretage en harmonisering af punktafgifter og andre nationale afgifter for alkohol på det eksterne omkostningsniveau (og således ikke ved at indføre et minimumsniveau)?

Svar afgivet på Kommissionens vegne af David Byrne

(5. maj 2003)

EU's indsats med hensyn til forebyggelse af alkoholrelaterede skader indgår i Fællesskabets program for folkesundhed (2003-2008)(1), hvor der henvises til sundhedsfremme og sygdomsforebyggelse både gennem aktioner vedrørende sundhedsdeterminanter og aktioner på tværs af alle Fællesskabets politikker og aktiviteter gennem formulering og gennemførelse af strategier og foranstaltninger, bl.a. vedrørende befolkningens bevidsthed om livsstilsrelaterede sundhedsdeterminanter såsom alkohol .

I Den for nylig offentliggjorte arbejdsplan for 2003(2) er der i afsnittet information og viden på sundhedsområdet omtalt planer om en rapport om de økonomiske og sociale problemer i forbindelse med alkohol, herunder spørgsmål om alkoholreklamer og beskyttelse af unge og børn. Som forberedelse heraf er der blevet offentliggjort en forhåndsmeddelelse om udbud i forbindelse hermed.

I det afsnit af planen, der omhandler sundhedsdeterminanter, er der en plan om oprettelse af et netværk bestående af ekspertorganisationer med henblik på at fremme gennemførelsen af Rådets henstilling om unges alkoholforbrug og at bidrage til videreudvikling af en fællesskabsstrategi for reduktion af alkoholrelaterede skader. Påbegyndelse af forberedelserne til en konference om alkohol, sundhed og samfund, som skal finde sted i 2005; fremme af inddragelsen af unge i udviklingen af politikker og aktiviteter vedrørende alkohol et af de prioriterede områder i Rådets henstilling vedrørende alkohol og unge.

Der er for nylig blevet offentliggjort en indkaldelse af forslag herom(3).

Det skal endvidere bemærkes, at Kommissionens ad hoc-arbejdsgruppe for alkohol, der har repræsentanter for alle medlemsstater, afholder sit næste møde den 11. og 12. juni 2003.

Rådets direktiv 92/84/EØF af 19. oktober 1992 omhandler indbyrdes tilnærmelse af punktafgiftssatserne for alkohol og alkoholholdige drikkevarer(4). I henhold til bestemmelserne her skal Rådet regelmæssigt tage de i direktivet fastlagte punktafgiftssatser op til revision. Denne revision sker på grundlag af en rapport fra Kommissionen. Kommissionen er i øjeblikket ved at udarbejde en sådan rapport, hvori der tages hensyn til alle relevante spørgsmål, først og fremmest at det indre marked fungerer tilfredsstillende, konkurrencen mellem de forskellige former for alkoholholdige drikkevarer, punktafgiftssatsernes realværdi og traktatens bredere målsætning, som fastlagt i artikel 8 i omtalte direktiv. Disse overvejelser omfatter også hensynet til folkesundheden som omtalt af det ærede medlem.

(1) Europa-Parlamentets og Rådets afgørelse nr. 1786/2002/EF af 23. september 2002 om vedtagelse af et program for Fællesskabets indsats inden for folkesundhed (2003-2008), EFT L 271 af 9.10.2002.

(2) http://europa.eu.int/comm/health/ph_programme/documents/wP2003/WP_2003_en.pdf.

(3) http://europa.eu.int/comm/health/ph_programme/documents/Call_2003/call_2003_en.pdf.

(4) EFT L 316 af 31.10.1992.